সরোজ খাপর্দে

সরোজ খাপর্দে হলেন মহারাষ্ট্রের একজন ভারতীয় রাজনীতিবিদ। তিনি পাঁচবার সংসদ সদস্য হিসেবে দায়িত্ব পালন করেছেন, নাজমা হেপতুল্লার পরে রাজ্যসভায় তিনি দ্বিতীয় হিসেবে দীর্ঘতম সময়ের সংসদ সদস্য। নাজমা ছয়বারের সংসদ সদস্য ছিলেন। সরোজ ইন্দিরা গান্ধীর ঘনিষ্ঠ সহযোগী ছিলেন এবং ইন্দিরা গান্ধীর সকল ভ্রমণে তাঁর সাথে যেতেন। 

 কর্মজীবন 
সরোজ ভারতীয় জাতীয় কংগ্রেস দলের সদস্য ছিলেন। তিনি ১৯৭২ - ১৯৭৪, ১৯৭৬ - ১৯৮২, ১৯৮২ - ১৯৮৮, ১৯৮৮ - ১৯৯৪ এবং ১৯৯৪ - ২০০০ সাল পর্যন্ত রাজ্যসভার পাঁচ মেয়াদে সদস্য ছিলেন। তিনি ১৯৮৬ থেকে ১৯৮৯ সাল পর্যন্ত ভারতের কেন্দ্রীয় প্রতিমন্ত্রী ছিলেন, স্বাস্থ্য ও পরিবার কল্যাণ এবং বস্ত্র মন্ত্রণালয়ের দায়িত্ব পালন করেছিলেন। তিনি ১৯৯৪ - ২০০০ সাল পর্যন্ত রাজ্যসভার উপ-সভাপতি ছিলেন। তাঁর মেয়াদকালে তিনি রাজ্যসভার বেশ কয়েকটি বোর্ডের সভাপতিত্বও করেছিলেন। তিনি ১৯৮২ - ১৯৮৪ সাল পর্যন্ত হাউস কমিটির চেয়ারম্যান, ১৯৯৬ থেকে ৯৮ সাল পর্যন্ত সরকারি নিশ্চয়তা কমিটির এবং ১৯৯৬ সালে এবং তারপর ১৯৯৮ থেকে ২০০০ সাল পর্যন্ত অধস্তন আইন কমিটির চেয়ারম্যান ছিলেন।

সরোজ রাজ্যসভায় ২৮টি বেসরকারি সদস্য বিলও উত্থাপন করেছিলেন, যার মধ্যে কয়েকটি নিচে উল্লেখ করা হল।

সরোজ ১৯৯৬ সালে গৃহিণী বিলটি (ঘরোয়া কাজ থেকে বাধ্যতামূলক সাপ্তাহিক ছুটি) উত্থাপন করেন। এই বিলটিতে বলা হয়েছে যে, যে কোনো প্রথা, রীতিনীতি, আচার-অনুষ্ঠান এবং ঐতিহ্য সত্ত্বেও, পরিবারের সদস্যদের, বিশেষ করে পরিবারের প্রধানের কর্তব্য হবে যে, প্রতিজন গৃহিণীকে সপ্তাহের একটি নির্দিষ্ট দিনকে সমস্ত গৃহস্থালির কাজ থেকে ছুটি হিসেবে নির্বাচন করতে বলা, যাতে গৃহিণী বিশ্রাম নিতে এবং নিজের ইচ্ছানুযায়ী দিনটি উপভোগ করতে পারেন। এই দিনটি তাঁকে সমস্ত গৃহস্থালির দায়িত্ব থেকে মুক্ত করবে, যা সম্পন্ন করার ভার পরিবারের অন্যান্য সদস্যদের ওপর থাকবে। শুধু তাই নয়, বিলটিতে পরিবারের যে কোনো সদস্য় বিধান লঙ্ঘন করলে ১০০০ টাকা পর্যন্ত জরিমানার আকারে ক্ষতিপূরণের বিধান রাখা হয়েছিল। কিন্তু সমস্ত আশা মাটিতে মিশে যায় এবং সাধারণ জনগণের দ্বারা বিলটির সমালোচনা করা হয়। এটি উপস্থাপন এবং পাস করা সম্ভব হয়নি, কারণ মনে করা হয়েছিল যে ভারতীয় বাড়িতে এটির  বাস্তবায়ন বা নিয়ন্ত্রণ করা সম্ভব নয়।

১৯৮৭ সালে সরোজ রাজ্যসভায় ভারতীয় মেডিকেল কাউন্সিল আইন, ১৯৫৬ সংশোধনের জন্য একটি বিল উত্থাপন করেন। এই সংশোধনীর উদ্দেশ্য ছিল দেশের সর্বস্তরের চিকিৎসা শিক্ষার মানের মধ্যে যে সামঞ্জস্যের অভাব আছে তা দূর করা, এবং যেহেতু চিকিৎসা মহাবিদ্যালয়গুলির ভর্তি প্রক্রিয়া, পাঠ্যক্রম ও প্রতিষ্ঠার ওপর কেন্দ্রীয় সরকার বা মেডিকেল কাউন্সিলের কোনো নিয়ন্ত্রণ ছিল না, তাই এই সমস্যার সমাধান করা। বিলটিতে ভারতে চিকিৎসা অনুশীলনের একটি নিয়ন্ত্রণ প্রস্তাব করা হয়েছিল।

সরোজ ১৯৯৫ সালে নারীর অশ্লীল বর্ণনা (নিষেধ) আইন ১৯৮৬ সংশোধনের জন্য একটি বিলও উত্থাপন করেন, যা সংসদে গৃহীত হয়।

মার্গারেট আলভা তাঁর জীবনী কারেজ অ্যাণ্ড কমিটমেন্ট -এ একটি নাটকীয় ঘটনার কথা লিখেছেন যেখানে সরোজ একজন ধর্ষিত দলিত মহিলার রক্তমাখা শাড়ি হাতে রাজ্যসভায় ঢুকে পড়েন, দলিত মহিলাদের ওপর সহিংসতার বিচার দাবি করতে। তিনি স্বরাষ্ট্রমন্ত্রী চরণ সিংকে তফসিলি জাতি-বিরোধী বলে অভিযোগ করেন।

 তথ্যসূত্র 

বিষয়শ্রেণী:রাজ্যসভার নারী সদস্য
বিষয়শ্রেণী:২১শ শতাব্দীর ভারতীয় রাজনীতিবিদ
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:মহারাষ্ট্রের ভারতীয় জাতীয় কংগ্রেসের রাজনীতিবিদ
বিষয়শ্রেণী:মারাঠি রাজনীতিবিদ
বিষয়শ্রেণী:জীবিত ব্যক্তি
বিষয়শ্রেণী:মহারাষ্ট্রের রাজনীতিতে নারী
বিষয়শ্রেণী:মহারাষ্ট্রের রাজ্যসভা সদস্য
বিষয়শ্রেণী:১৯৪১-এ জন্ম